O esqueleto post-cranial tamién teneba qualques diferencias con os ursidos ursins, como as patas más largas pero más finas, menos robustas, lo que les daba más altura. Se piensa que esto podeba estar una adaptación a la cursa u pa caminar distancias más largas, lo qual s'ha quiesto veyer como un indicio más d'una forma de vida probablement más depredadora que atros onsos. Manimenos, como no queda garra onso de caracteristicas pareixidas, no puede saber-se de seguro. Bels autors afirman que a morfolochía de l'esqueleto post-cranial no ye compatible con o tipo atletico d'atros carnivoros depredadors d'éxito, como os canidos y os felidos, y por contra sí que tiene semellanzas con os hienidos, que son por principal carnuceros.